Verkkolaiteyhtiö Nokia kertoo haastavansa it-jätti Applen oikeuteen sekä Yhdysvalloissa että Euroopassa. Suomalaisyhtiö on tänään keskiviikkona nostanut useita kanteita Applea vastaan.

Nokia väittää Applen syyllistyneen patenttiloukkauksiin.

– Nokia julkisti, että se on tänään nostanut useita kanteita Applea vastaan Saksassa ja Yhdysvalloissa, koska yhtiö katsoo Applen tuotteiden loukkaavan useita Nokian patentteja, Nokia kertoo keskiviikkoiltana julkaistussa tiedotteessaan.

Nokia tunnetaan patenttisalkustaan. Yhtiö kertoo päässeensä vuonna 2011 Applen kanssa sopimukseen osasta Nokia Technologies -yksikön patenttiportfoliota, ”minkä jälkeen Apple on kieltäytynyt Nokian sittemmin tekemistä lisenssisopimustarjouksista liittyen muihin Nokian patentteihin, jotka ovat käytössä useissa Applen tuotteissa”.

– Pitkäaikaisten tutkimukseen ja kehitykseen kohdennettujen investointiensa myötä Nokia on luonut monia nykyisissä mobiililaitteissa, kuten Applen tuotteissa, hyödynnettäviä perusteknologioita tai vaikuttanut niiden kehitykseen. Olemme useiden vuosien ajan pyrkineet neuvottelujen kautta pääsemään Applen kanssa sopimukseen näihin teknologioihin liittyvien patenttien käytöstä, mutta nyt ryhdymme toimiin puolustaaksemme oikeuksiamme, sanoo Nokian patenttiliiketoiminnasta vastaava johtaja Ilkka Rahnasto tiedotteessa.

Kanteet on nostettu Düsseldorfin, Mannheimin ja Münchenin tuomioistuimissa Saksassa sekä Texasin itäisen piirin alioikeudessa Yhdysvalloissa. Kanteet koskevat yli 32:ta muun muassa näyttö-, käyttöliittymä-, ohjelmisto-, antenni-, piirisarja- ja videokoodausteknologiaan liittyvää patenttia. Nokia on parhaillaan nostamassa lisäkanteita muissa maissa.